b"\n_START_ARTICLE_\nGran intercanvi americ\xc3\xa0\n_START_PARAGRAPH_\nEl gran intercanvi americ\xc3\xa0 fou un important esdeveniment paleozoogeogr\xc3\xa0fic en qu\xc3\xa8 animals terrestres i d'aigua dol\xc3\xa7a migraren d'Am\xc3\xa8rica del Nord a Am\xc3\xa8rica del Sud via Mesoam\xc3\xa8rica, i a l'inrev\xc3\xa9s, quan la formaci\xc3\xb3 volc\xc3\xa0nica de l'istme de Panam\xc3\xa0 un\xc3\xad ambd\xc3\xb3s continents. La migraci\xc3\xb3 arrib\xc3\xa0 al seu zenit fa uns tres milions d'anys (al Piacenzi\xc3\xa0, la primera meitat del Plioc\xc3\xa8 superior)._NEWLINE_Tingu\xc3\xa9 com a resultat la uni\xc3\xb3 del Neotr\xc3\xb2pic (aproximadament Am\xc3\xa8rica del Sud) i el Ne\xc3\xa0rtic (aproximadament Am\xc3\xa8rica del Nord) per formar Am\xc3\xa8rica. L'intercanvi es veu en l'observaci\xc3\xb3 tant de l'estratigrafia com de la natura (neontologia). El seu efecte m\xc3\xa9s dram\xc3\xa0tic fou en la zoogeografia dels mam\xc3\xadfers, per\xc3\xb2 tamb\xc3\xa9 ofer\xc3\xad l'oportunitat de migrar a aus no voladores, artr\xc3\xb2podes, r\xc3\xa8ptils, amfibis i fins i tot peixos d'aigua dol\xc3\xa7a."